જીવરામ જોષી બાળસાહિત્યકાર તરીકે લોકપ્રિય થયા, પરંતુ એમની જીવનકથા અત્યંત સંઘર્ષમય છે. સૌરાષ્ટ્ર સ્થિત જસદણથી ચાર ગાઉ દૂર આવેલા ગરણી ગામમાં 6 જુલાઈ, 1905ના રોજ જીવરામ જોષીનો જન્મ થયો. માતા સંતોકબહેન ઘર સંભાળતાં. પિતા ભવાનીશંકર કથાકીર્તન કરવા ઉપરાંત જ્યોતિષ જોતા. ઝાઝું ભણેલા નહોતા, પરંતુ શિક્ષણનું મહત્વ જાણતા હતા. મોટા દુર્લભજી અને નાના જીવરામને પાનોસરા ગામની શાળામાં ભણવા બેસાડ્યા. જીવરામ ત્રીજા ધોરણમાં આવ્યો ત્યારે ભવાનીશંકરનું ઓચિંતુ મૃત્યું થયું. જોષી પરિવાર બેસહારા બની ગયો. જીવરામે ભણવાનું છોડવું પડ્યું. બે ટંકના ભોજન માટે ગરણી અને પાનોસરામાં લોટ માગવાનું શરૂ કર્યું. ગાડું ગબડતું રહ્યું. દરમિયાન ગામના એક બ્રાહ્મણ દુર્લભજીને અમદાવાદની હોટલમાં નોકરી અપાવવા લઈ ગયા. જીવરામે પણ ભણવા માટે અમદાવાદ જવાનો વિચાર કર્યો. એ વખતમાં જસદણથી બોટાદ થઈને ટ્રેન અમદાવાદ જતી હતી. સંતોકબહેન પાસેથી અઢી રૂપિયા લઈને જીવરામ અમદાવાદ જતી ટ્રેનમાં બેસી ગયો. દુર્લભજીને મળ્યો. દુર્લભજીમાં તો બે માણસ પૂરું કરવાની ત્રેવડ નહોતી, પણ એ જેમની સાથે રહેતા હતા એ હરિશંકર જોષી વહારે ધાયા. જીવરામને ત્રણ દરવાજે આવેલી બળવંતરાય ઠાકોરની પ્રોપ્રાયટરી શાળામાં દાખલ કરી દીધો. બે ટંકના ભોજન માટે જાણીતા સાહિત્યકાર રામનારાયણ પાઠકના ઘેર રસોયા તરીકેની નોકરી શરૂ કરી. જીવરામ જોષીની રહેવા, ભણવાની અને જમવાની સગવડ થઈ ગઈ.